Értesítés

A kéményseprő-ipari közszolgáltatásról szóló 2012. évi XC. törvény, és a végrehajtásáról szóló rendeletek alapján a Filantrop Környezetvédelmi és Fűtéstechnikai Nonprofit Kft. (6100 Kiskunfélegyháza, Kossuth L. u. 15. Tel.: 76/462-846) Jakabszállás területén 2013. 04. 01-től 2013. 12. 30-ig végzi a kéményseprő-ipari közszolgáltatást (a kémények ellenőrzését). Kérjük a lakosság együttműködését, mert a szolgáltatás igénybe vétele kötelező és mindenkinek a biztonsága érdekében is fontos.

2013. évben az egységes területalapú támogatási kérelem elektronikusan, ügyfélkapun keresztül nyújtható be szankciómentesen 2013. május 15-ig!!!

Azok a gazdálkodók, akik az agrárkamarai tanácsadóval, vagy a falugazdásszal kívánják elkészíttetni az egységes kérelmüket, azok a 2009. évi tájékoztató levélben található jelszót és a kérelemhez kapcsolódó dokumentumokat (2012. évi támogatási kérelem, AKG támogatási határozatok, földhasználati lapok, térképek, stb.) hozzák magukkal a kérelem elkészítéséhez.

Felhívjuk a figyelmüket, hogy célszerű előzetesen időpontot egyeztetni a támogatási kérelem elkészítéséhez.

A nem mezőgazdasági tevékenységgé történő diverzifikálásra nyújtandó támogatás az ügyfél (őstermelő, mikrovállalkozás) által bejelentett vagy tervezett, nem mezőgazdasági tevékenységének megvalósítására vehető igénybe (pl. falusi szálláshely, gyermek- és ifjúsági turizmushoz kapcsolódó szálláshely fejlesztés, és agroturisztikai szolgáltató tevékenység). A támogatási kérelmet az MVH által rendszeresített formanyomtatványon, elektronikus úton, ügyfélkapun keresztül az MVH-hoz lehet benyújtani 2013. február 15. 8:00 órától forráskimerülésig, de legkésőbb 2013. július 2. 18:00 óráig. További felvilágosítás és ingyenes segítség kérhető. Agócs Bernadett – ÚMVP tanácsadó: 30/ 298-2322.

Szabó Andrea ügyfélfogadása áprilisban betegség miatt szünetel. Ebben az időszakban ügyintézés: Kecskemét Körzeti Iroda Halasi út 34. Ügyfélfogadás: H: 10-16 K-Cs: 8-16 -ig, P:8-12-ig. Tel: 76/513-608, 76/513-609.

A KSH 2013. június 1. és 30. között mezőgazdasági Gazdaságszerkezeti Összeírást hajt végre. Az összeírás során a mezőgazdasági tevékenységhez használt földterületről és vetésterületről, állat- épület és gépállományról, továbbá a munkaerővel kapcsolatos adatokról, illetve néhány kiegészítő információról kell adatot szolgáltatni a kijelölt körzetben szereplőknek. 2013. május 15. és 26. között a kérdőívet az adatszolgáltatók elektronikusan is kitölthetik, melyhez az információkat május elején kapják meg. Az így adatot szolgáltatókat az összeíró már nem fogja felkeresni.

A növényi hulladék égetése csak egyéb jogszabályok (erdővédelmi, levegőtisztasági, stb.) betartása és a szükséges engedélyek birtokában lehetséges! A tervezett égetés helyét, időpontját és terjedelmét a megkezdés előtt legalább 24 órával a tűzoltóságnak lehetőleg írásban be kell jelenteni. Tűzgyújtási tilalom elrendelése idején tilos az avar-, a tarló-, a legelő-, a nád- és a növényi hulladék égetése! Tarló-vagy a növényi hulladékégetés csak úgy végezhető, hogy az a környezetére tűz- és robbanásveszélyt ne jelentsen. Ennek érdekében: - a tarló- vagy a növényi hulladékégetés célját szolgáló tüzet őrizetlenül hagyni tilos, és veszély esetén, vagy ha a tűzre már nincs szükség, azt azonnal el kell oltani. – Erős szélben tilos tarló- vagy növényi hulladékot égetni! – Ha az égetés közben erős szél támad, a tüzet azonnal el kell oltani. FONTOS: a tarló- vagy a növényi hulladékégetés befejezése után a helyszínt gondosan át kell vizsgálni, és a parázslást, izzást meg kell szüntetni. A tűzvédelmi szabályok megszegése esetén 100.000- 3.000.000.- Ft-ig terjedő tűzvédelmi bírság szabható ki. A területileg illetékes I. fokú tűzvédelmi hatóság elérhetőségei: Kecskeméti Katasztrófavédelmi Kirendeltség (6000 Kecskemét, Deák Ferenc tér 4. Tel.: 76/502-810, Fax: 76/502-820 e-mail: kecskemet.HOT@katved.gov.hu Aki tüzet észlel köteles haladéktalanul jelezni a katasztrófavédelem ügyeletére a 105-ös telefonszámon.

A pálya alkalmatlansága miatt elmaradt mérkőzések május 1-én (szerdán) Szakmár és május 8-án (szerdán) Kecel ellen hazai pályán kerülnek megrendezésre 17 órai kezdettel.

Bolhapiac & - a már ismert - Bababörze: 2013. május 18-án 7-14 óra között a Művelődés Házban, vagy jó idő esetén a Piactéren. Kinőtte? Megunta? Eladná? Elcserélné? Jelentkezés a bolhapiacra: 2013. május 10-ig telefonon (76/382-558), vagy személyesen az Idősek Klubjánál (Ady E. u. 3.) Forczekné Csillánál, Csizovszki Dóránál, vagy Csúri F. Róbertnénál. Érdeklődni a bababörzéről: Faragó Mariannál (20/442-5466) és Darányiné Kullai Andreánál (30/628-1557). Minden érdeklődőt, eladót és vevőt szeretettel várnak.

Zumba fitness (már egy éve): a Művelődési Házban hétfőn és szerdánként: 18-19. óráig. Érdeklődni: 0670/321-3732.

Jakabszállás, 2013. április 18.

Szabó Mihály sk.	Hegedűs Gáborné sk.

polgármester	címzetes főjegyző